የአዲስ አበባ ዩኒቨርሲቲ በክልሎቹ በነበረው ግጭት ለተጎዱ ዜጎች ከ2 ሚሊዮን ብር በላይ ድጋፍ አደረገ
የአዲስ አበባ ዩኒቨርሲቲ ማህበረሰብ በኢትዮጵያ ሶማሌና ኦሮሚያ ክልሎች አዋሳኝ አካባቢዎች ተከስቶ በነበረው ግጭት ለተጎዱ ዜጎች ከ2 ሚሊዮን 784 ሺህ ብር በላይ ድጋፍ ማድረጉን ዩኒቨርሲቲው ገለጸ።መምህራኑ ከደመወዛቸው አምስት በመቶ፤ የአስተዳደር ሰራተኞች ደግሞ ሶስት በመቶ ለተጎጂዎቹ ድጋፍ እንዲውል ወስነዋል።የዩኒቨርሲቲው ማህበረሰብ መስከረም 11 ቀን 2010 ዓ.ም ባሳለፈው ውሳኔ መሰረት ገንዘቡ በተያዘው ወር ተሰብስቦ ለብሄራዊ የአደጋ ስጋት ስራ አመራር ኮሚሽን ገቢ እንደሚደረግ የዩኒቨርሲቲው የህዝብ ግንኙነት ጽህፈት ቤት ገልጿል።ገንዘቡ በሁለቱ ክልሎች መካከል ተፈጥሮ በነበረው ግጭት ከቤት ንብረታቸው ለተፈናቀሉ፣ ጉዳት ለደረሰባቸውና ድጋፍ ለሚሹ ዜጎች እንዲውል ታስቦ የተሰበሰበ መሆኑም ተገልጿል።ዩኒቨርሲቲው በቀጣይም ሙያዊ አገልግሎት በሚጠይቁ መስኮች ሁሉ ግንባር ቀደም ተሳታፊ በመሆን የሚጠበቅበትን ለማድረግ ዝግጁ መሆኑን አረጋግጧል።በኦሮሚያና በኢትዮጵያ ሶማሌ ክልሎች አዋሳኝ አካባቢዎች ተከስቶ የነበረው ግጭት ሙሉ በሙሉ መቆሙ ይታወቃል።(ኢዜአ) 